
Európsky parlament,
–	so zreteľom na Zmluvu o Európskej únii, a najmä na jej článok 2,
–	so zreteľom na Zmluvu o fungovaní Európskej únie, najmä na jej články 8, 19, 153 a 157,
–	so zreteľom na Dekádu pre zdravé starnutie OSN[footnoteRef:1] pod vedením Svetovej zdravotníckej organizácie, a najmä na jej „podporné prvky“ týkajúce sa poskytovania integrovanej starostlivosti a prístupu k dlhodobej starostlivosti, [1:  	Svetová zdravotnícka organizácia, WHO‘s work on the UN Decade of Healthy Ageing (2021–2030).] 

–	so zreteľom na Európsky pilier sociálnych práv, a najmä na jeho zásady týkajúce sa rodovej rovnosti, rovnováhy medzi pracovným a súkromným životom, starostlivosti o deti a podpory detí, začlenenia osôb so zdravotným postihnutím, komunity spoločnej zodpovednosti a práva na dlhodobú starostlivosť, a na akčný plán Komisie na oživenie sociálneho hospodárstva a vytváranie pracovných miest,
–	so zreteľom na oznámenie Komisie z 5. marca 2020 s názvom Únia rovnosti: stratégia pre rodovú rovnosť na roky 2020 – 2025 (COM(2020)0152) a Vyhlásenie Komisie o zásadách pre rodovo rovnú spoločnosť,
–	so zreteľom na oznámenie Komisie z 3. marca 2021 s názvom Únia rovnosti: Stratégia v oblasti práv osôb so zdravotným postihnutím na roky 2021 – 2030 (COM(2021)0101),
–	so zreteľom na Dohovor OSN o právach osôb so zdravotným postihnutím a na jeho ratifikáciu Európskou úniou,
–	so zreteľom na oznámenie Komisie zo 7. septembra 2022 o európskej stratégii v oblasti starostlivosti (COM(2022)0440) a odporúčanie Rady z 8. decembra 2022 o vzdelávaní a starostlivosti v ranom detstve: barcelonské ciele do roku 2030[footnoteRef:2] a odporúčanie Rady z 8. decembra 2022 týkajúce sa prístupu k cenovo dostupnej, vysokokvalitnej dlhodobej starostlivosti[footnoteRef:3], [2:  	Ú. v. EÚ C 484, 20.12.2022, s. 1.]  [3:  	Ú. v. EÚ C 476, 15.12.2022, s. 1.] 

–	so zreteľom na Akčný plán na realizáciu Európskeho piliera sociálnych práv, hlavné cieľové hodnoty do roku 2030 a sociálny prehľad EÚ,
–	so zreteľom na smernicu Európskeho parlamentu a Rady 2006/54/ES z 5. júla 2006 o vykonávaní zásady rovnosti príležitostí a rovnakého zaobchádzania s mužmi a ženami vo veciach zamestnanosti a povolania[footnoteRef:4], [4:  	Ú. v. EÚ L 204, 26.7.2006, s. 23, ELI: http://data.europa.eu/eli/dir/2006/54/oj.] 

–	so zreteľom na smernicu Európskeho parlamentu a Rady (EÚ) 2019/1158 z 20. júna 2019 o rovnováhe medzi pracovným a súkromným životom rodičov a osôb s opatrovateľskými povinnosťami, ktorou sa zrušuje smernica Rady 2010/18/EÚ[footnoteRef:5] (smernica o rovnováhe medzi pracovným a súkromným životom), [5:  	Ú. v. EÚ L 188, 12.7.2019, s. 79, ELI: http://data.europa.eu/eli/dir/2019/1158/oj.] 

–	so zreteľom na svoje uznesenie z 21. januára 2021 o stratégii EÚ pre rodovú rovnosť[footnoteRef:6], [6:  	Ú. v. EÚ C 456, 10.11.2021, s. 208.] 

–	so zreteľom na svoje uznesenie z 5. júla 2022 smerom k spoločným európskym opatreniam v oblasti starostlivosti[footnoteRef:7], [7:  	Ú. v. EÚ C 47, 7.2.2023, s. 30.] 

–	so zreteľom na Európsky plán na boj proti rakovine (COM(2021)0044),
–	so zreteľom na svoje uznesenie zo 16. februára 2022 o posilnení Európy v boji proti rakovine – smerom ku komplexnej a koordinovanej stratégii[footnoteRef:8], [8:  	Ú. v. EÚ C 342, 6.9.2022, s. 109.] 

–	so zreteľom na smernicu Európskeho parlamentu a Rady (EÚ) 2022/2041 z 19. októbra 2022 o primeraných minimálnych mzdách v Európskej únii[footnoteRef:9], [9:  	Ú. v. EÚ L 275, 25.10.2022, s. 33, ELI: http://data.europa.eu/eli/dir/2022/2041/oj.] 

–	so zreteľom na správu Maria Draghiho z 9. septembra 2024 o budúcnosti európskej konkurencieschopnosti,
–	so zreteľom na smernicu Európskeho parlamentu a Rady (EÚ) 2023/970 z 10. mája 2023, ktorou sa posilňuje uplatňovanie zásady rovnakej odmeny pre mužov a ženy za rovnakú prácu alebo prácu rovnakej hodnoty prostredníctvom transparentnosti odmeňovania a mechanizmov presadzovania[footnoteRef:10] (smernica o transparentnosti odmeňovania), [10:  	Ú. v. EÚ L 132, 17.5.2023, s. 21, ELI: http://data.europa.eu/eli/dir/2023/970/oj.] 

–	so zreteľom na návrh Komisie z 15. novembra 2023 na nariadenie Európskeho parlamentu a Rady, ktorým sa zriaďuje okruh talentov EÚ (COM(2023)0716),
–	so zreteľom na smernicu Európskeho parlamentu a Rady (EÚ) 2024/2831 z 23. októbra 2024 o zlepšení pracovných podmienok v oblasti práce pre platformy[footnoteRef:11], [11:  	Ú. v. EÚ L, 2024/2831, 11.11.2024, ELI: http://data.europa.eu/eli/dir/2024/2831/oj.] 

–	so zreteľom na závery Rady z 3. decembra 2024 o zabezpečení rovnováhy medzi pracovným a súkromným životom a rodovej rovnosti pre všetky generácie v kontexte demografických výziev, ktoré schválila Rada pre zamestnanosť, sociálnu politiku, zdravie a spotrebiteľské záležitosti (EPSCO) na svojom zasadnutí 2. decembra 2024,
–	so zreteľom na závery Rady zo 4. decembra 2024 o nedostatku pracovnej sily a zručností v EÚ: mobilizácia nevyužitého potenciálu pracovnej sily v Európskej únii, ktoré schválila Rada EPSCO na svojom zasadnutí 2. decembra 2024,
–	so zreteľom na rámec opatrení na udržanie a nábor pracovníkov v sociálnych službách, ktorý prijal Európsky výbor pre odvetvový sociálny dialóg o sociálnych službách v júni 2025,
–	so zreteľom na oznámenie Komisie z 20. marca 2024 s názvom Nedostatok pracovnej sily a zručností v EÚ: akčný plán (COM(2024)0131),
–	so zreteľom na výročnú správu výboru Komisie pre sociálnu ochranu za rok 2024,
–	so zreteľom na oznámenie Komisie z 5. marca 2025 s názvom Únia zručností (COM(2025)0090),
–	so zreteľom na správu Komisie z roku 2025 o rodovej rovnosti v EÚ, a najmä na jej oddiel o rodových rozdieloch v oblasti opatrovateľstva,
–	so zreteľom na správu Komisie z 8. mája 2018 o rozvoji zariadení starostlivosti o malé deti na účely zvýšenia účasti žien na trhu práce, zabezpečenia rovnováhy medzi pracovným a súkromným životom pracujúcich rodičov a zaistenia udržateľného a inkluzívneho rastu v Európe (Barcelonské ciele) (COM(2018)0273),
–	so zreteľom na deviatu správu o hospodárskej, sociálnej a územnej súdržnosti uverejnenú v marci 2024,
–	so zreteľom na stanovisko Európskeho hospodárskeho a sociálneho výboru s názvom Nový model starostlivosti o staršie osoby: ponaučenie z pandémie ochorenia COVID-19[footnoteRef:12], [12:  	Ú. v. EÚ C 194, 12.5.2022, s. 19.] 

–	so zreteľom na svoje uznesenie z 15. novembra 2018 o službách starostlivosti v EÚ na zlepšenie rodovej rovnosti[footnoteRef:13], [13:  	Ú. v. EÚ C 363, 28.10.2020, s. 80.] 

–	so zreteľom na svoje uznesenie z 10. marca 2022 o uplatňovaní hľadiska rodovej rovnosti v Európskom parlamente – výročná správa za rok 2020[footnoteRef:14], [14:  	Ú. v. EÚ C 347, 9.9.2022, s. 139.] 

–	so zreteľom na svoje uznesenie z 21. januára 2021 o rodovej perspektíve počas krízy spôsobenej ochorením COVID-19 a v období po kríze[footnoteRef:15], [15:  	Ú. v. EÚ C 456, 10.11.2021, s. 191.] 

–	so zreteľom na článok 55 rokovacieho poriadku,
–	so zreteľom na spoločné rokovania Výboru pre zamestnanosť a sociálne veci a Výboru pre práva žien a rodovú rovnosť podľa článku 59 rokovacieho poriadku,
–	so zreteľom na správu Výboru pre zamestnanosť a sociálne veci a Výboru pre práva žien a rodovú rovnosť (A10-0083/2026),
A.	keďže rodová rovnosť je jednou zo základných hodnôt EÚ; keďže hľadisko rodovej rovnosti a prierezový prístup by sa mali uplatňovať a integrovať v rámci všetkých politík EÚ;
B.	keďže v Akčnom pláne na realizáciu Európskeho piliera sociálnych práv sa stanovujú konkrétne iniciatívy na vykonávanie zásad, ktoré sú nevyhnutné na vybudovanie silnejšej sociálnej Európy pre spravodlivé transformácie a obnovu, vrátane zásady zameranej na dlhodobú starostlivosť;
C.	keďže starostlivosť zahŕňa formálnu aj neformálnu starostlivosť; keďže pod pojmom „formálna starostlivosť“ sa rozumie opatrovateľská práca poskytovaná v rámci formálnych pracovných dohôd, zatiaľ čo pod pojmom „neformálna starostlivosť“ sa rozumie opatrovateľská práca poskytovaná v sociálnom prostredí jednotlivca, ktorá je zvyčajne, hoci nie vždy, neplatená; keďže pojem „opatrovateľ“, ako sa všeobecne dohodlo, preto zahŕňa všetky formy „formálnej“ a „neformálnej“ starostlivosti; keďže opatrovateľská práca má mnoho podôb vrátane starostlivosti o deti, dlhodobej starostlivosti, zdravotnej starostlivosti a osobných služieb; keďže služby formálnej a neformálnej starostlivosti poskytujú prevažne ženy; keďže neformálni opatrovatelia poskytujú starostlivosť osobám s chronickými ochoreniami, zdravotným postihnutím, krehkým zdravím alebo inými dlhodobými potrebami v oblasti zdravia či starostlivosti mimo rámca formálnej starostlivosti;
D.	keďže v spoločnosti poskytujúcej starostlivosť sa uznáva, že starostlivosť má zásadný význam pre fungovanie hospodárstiev a spoločností; keďže opatrovateľská práca by sa mala oceňovať a rovnako deliť medzi mužov a ženy, pričom by sa malo uznať najmä právo na starostlivosť stanovené v Európskom pilieri sociálnych práv; keďže poskytovanie cenovo dostupnej, kvalitnej dlhodobej starostlivosti zameranej na človeka je súčasťou základného práva na zdravie; keďže tento prístup založený na právach odráža prebiehajúci posun v poskytovaní starostlivosti smerom k službám, v rámci ktorých sa rešpektuje autonómia, dôstojnosť a začlenenie osôb, ktoré potrebujú starostlivosť, vo všetkých fázach života, najmä vzhľadom na to, ako starnutie obyvateľstva v súčasnosti ovplyvňuje spoločnosť; keďže sektor formálnej dlhodobej starostlivosti je stále založený na poskytovaní služieb ústavnej starostlivosti, zatiaľ čo domáca a komunitná starostlivosť skôr podporuje právo na nezávislosť osôb, ktoré potrebujú starostlivosť;
E.	keďže 8 % osôb vo veku nad 65 rokov v EÚ, teda viac ako 7 miliónov osôb, dostáva neformálnu starostlivosť, pričom v prípade osôb vo veku nad 75 rokov ide o 11 %; keďže táto demografická transformácia, ktorou Európa prechádza, výrazne ovplyvní potreby starostlivosti a spôsob riadenia služieb starostlivosti; keďže neschopnosť riešiť tento problém rodovo citlivým prístupom môže oslabiť účasť žien na trhu práce, čím sa posilnia rodové nerovnosti a ohrozí kvalita života starších osôb, detí a rodín; keďže v kontexte starnúcich spoločností je nevyhnutné presadzovať prístup k starostlivosti založený na ľudských právach a zameraný na človeka, ktorým sa zaručí účasť všetkých; keďže v rámci politických zmien a demografických trendov sa čoraz viac uprednostňuje domáca starostlivosť o starších ľudí; keďže mnohé potreby starších ľudí a ľudí so zdravotným postihnutím môžu byť pokryté komunitnými službami, ako je osobná asistencia a finančná podpora na bývanie;
F.	keďže vo vidieckych, vzdialených a ostrovných oblastiach a najvzdialenejších regiónoch chýba dostatočná či primeraná sociálna starostlivosť a podporné služby, čo môže posilniť hospodárske a sociálne výzvy, ktorým už možno čelia; keďže prístup k týmto službám v uvedených oblastiach je naďalej výzvou vzhľadom na ich ubúdajúce a starnúce obyvateľstvo a nedostatočnú prepojenosť a infraštruktúru; keďže to môže prispieť k nižšej atraktivite uvedených oblastí ako miest na život a prácu; keďže sa to neúmerne dotýka žien, ktoré čelia ďalším ťažkostiam pri zosúlaďovaní pracovného a súkromného života; keďže uvedené oblasti čelia nedostatku všeobecných lekárov a špecializovanej a pohotovostnej starostlivosti, čo vedie k vzniku tzv. zdravotníckych púští; keďže zvýšenie dostupnosti kvalitnej sociálnej starostlivosti má potenciál zlepšiť kvalitu života a ekonomickú prosperitu ľudí žijúcich v týchto regiónoch; keďže subjekty sociálneho hospodárstva poskytujú základné, komunitné služby starostlivosti, ktoré zvyšujú začlenenie, cenovú dostupnosť a kvalitu starostlivosti, najmä v oblastiach s nedostatočnou starostlivosťou a vo vidieckych, vzdialených a ostrovných oblastiach a najvzdialenejších regiónoch, pričom reagujú na regionálne potreby;
G.	keďže formálna aj neformálna starostlivosť sú často neviditeľné a sociálne a ekonomicky podhodnotené, pričom mzdy v sektore dlhodobej starostlivosti a iných sociálnych služieb sú o 21 % nižšie ako priemer EÚ[footnoteRef:16]; keďže spoločenská pridaná hodnota formálnej a neformálnej starostlivosti sa často ťažko meria a osoby poskytujúce takúto starostlivosť nie sú primerane uznávané, oceňované ani podporované, v dôsledku čoho čelia ďalšiemu fyzickému a psychickému tlaku; keďže formálni a neformálni opatrovatelia majú zásadný význam pre udržateľnosť európskych systémov zdravotnej a sociálnej starostlivosti; [16:  	Eurofound, 2021.] 

H.	keďže veľkú časť ekonomických rodových rozdielov možno vysvetliť rodovými rozdielmi v poskytovaní starostlivosti a podhodnotením sektora profesionálnej starostlivosti, ktorý zamestnáva výrazne viac žien ako mužov;
I.	keďže dobré pracovné podmienky v sektore starostlivosti zohrávajú kľúčovú úlohu pri poskytovaní kvalitných služieb starostlivosti;
J.	keďže dosiahnuteľnosť, prístupnosť a cenová dostupnosť kvalitných zariadení starostlivosti o deti je kľúčová, aby sa ľuďom, najmä ženám s povinnosťami v oblasti starostlivosti, umožnilo zúčastňovať sa na trhu práce;
K.	keďže odhadovaný čas venovaný neformálnej starostlivosti v Európe je 39 miliárd hodín ročne, čo zodpovedá ekonomickej hodnote približne 576 miliárd EUR, čo predstavuje približne 3,63 % európskeho hrubého domáceho produktu (HDP)[footnoteRef:17]; keďže neformálna starostlivosť nie je dostatočne uznaná či potvrdená v jej rôznych formách, od každodennej pomoci pri osobnej starostlivosti až po príležitostnú pomoc pri domácich prácach; keďže ženy poskytujú takúto starostlivosť v nepomerne väčšej miere, čo prehlbuje rodové rozdiely a zároveň obmedzuje ich schopnosť vykonávať formálne zamestnanie, a to najmä v prípade mladších neformálnych opatrovateliek; keďže rozdiely v starostlivosti o deti sú naďalej jedným z najpálčivejších problémov, ktorému čelia noví rodičia v EÚ a ktorý postihuje najmä ženy, pretože odďaľuje ich návrat do práce; [17:  	Peña-Longobardo, L. M, Oliva-Moreno, J., „The Economic Value of Non-professional Care: A Europe-Wide Analysis“, International Journal of Health Policy and Management, 2022, 11(10); WHO Europe, Shining light on women’s contributions:celebrating their role in informal care, 2024.] 

L.	keďže digitálne inovácie a využívanie digitálnych zdravotníckych nástrojov môžu výrazne zlepšiť kvalitu a dostupnosť, najmä vo vidieckych, vzdialených a ostrovných oblastiach a v najvzdialenejších regiónoch, a preto by sa mali aktívne presadzovať a podporovať; keďže rastúca úloha digitálnych platforiem v sektore starostlivosti má rodové dôsledky, keďže hrozí, že sa prehĺbia existujúce nerovnosti;
M.	keďže ženy tvoria 88,2 % pracovnej sily v sektore formálnej starostlivosti[footnoteRef:18], čo zdôrazňuje, že psychická a organizačná záťaž spojená so starostlivosťou a domácimi prácami je naďalej prevažne na ženách; [18:  	Európska komisia, európska stratégia v oblasti starostlivosti, 2022.] 

N.	keďže ženy preberajú prevažnú väčšinu neformálnych opatrovateľských povinností, ktorých objem sa odhaduje na 80 %;
O.	keďže to posilňuje pretrvávajúce súvisiace rodové rozdiely v celej EÚ a prispieva k prehlbovaniu rodových rozdielov v oblasti starostlivosti, čím sa obmedzuje schopnosť žien zúčastňovať sa na trhu práce a verejnom živote a dosiahnuť hospodársku nezávislosť; keďže pretrvávajúce rodové rozdiely vrátane 10 % rozdielu v zamestnanosti žien a mužov[footnoteRef:19], 12 % rozdielu v odmeňovaní žien a mužov[footnoteRef:20] a 25 % rozdielu v dôchodkoch žien a mužov[footnoteRef:21], okrem iných faktorov, ako je čas strávený vykonávaním starostlivosti, stavajú ženy do zraniteľných pozícií; keďže napriek zvýšenému povedomiu o rodových rozdieloch v oblasti opatrovateľstva je skutočný kultúrny posun smerom k rovnakému rozdeleniu neplatenej opatrovateľskej práce stále vzdialený; keďže v rámci pretrvávajúcich rodových stereotypov sa očakáva, že starostlivosť budú vykonávať prevažne ženy a dievčatá, pričom tieto stereotypy sa ešte umocňujú online prostredníctvom sociálnych médií; keďže kultúrne zmeny, kampane na zvyšovanie informovanosti a vzdelávacie iniciatívy podporujúce zdieľané opatrovateľské povinnosti môžu ženám umožniť, aby sa rovnocenne podieľali na živote spoločnosti, a zabezpečiť, aby dievčatá mohli slobodne realizovať svoje ambície bez neprimeraných opatrovateľských povinností; keďže tieto rozdiely v oblasti starostlivosti si vyžadujú opatrenia na podporu účasti mužov v tomto sektore a spravodlivejšie rozdelenie povinností; keďže podľa indexu rodovej rovnosti 2024 Európskeho inštitútu pre rodovú rovnosť je priemerné skóre EÚ v oblasti opatrovateľských činností 78,7 bodu, čo odráža pretrvávajúce rodové rozdiely v neplatených domácich prácach, starostlivosti o deti a dlhodobej starostlivosti[footnoteRef:22]; keďže pracovná sila v oblasti formálnej starostlivosti v celej Európe starne a čelí výzvam v oblasti náboru a udržania pracovníkov; [19:  	Európska komisia, The gender pay gap situation in the EU, 2024. ]  [20:  	Európska komisia, The gender pay gap situation in the EU, 2023.]  [21:  	Európsky inštitút pre rodovú rovnosť, index rodovej rovnosti, 2025. ]  [22:  	Európsky inštitút pre rodovú rovnosť, 2024.] 

P.	keďže ženy v dôsledku toho strávia v porovnaní s mužmi počas svojho života o šesť rokov viac neplatenou starostlivosťou[footnoteRef:23]; [23:  	Population Reference Bureau, 2023.] 

Q.	keďže ženy zohrávajú kľúčovú úlohu v sektore starostlivosti a dokonca aj po vstupe na trh práce naďalej nesú hlavnú zodpovednosť za prácu v domácnosti a opatrovateľskú prácu; keďže sú potrebné prieskumy využívania času zamerané na meranie množstva času stráveného starostlivosťou a prácou v domácnosti; keďže povinnosti súvisiace so starostlivosťou bránia približne 7,7 milióna žien v prístupe na trh práce, v porovnaní len so 450 000 mužmi[footnoteRef:24]; keďže niektoré ženy nemôžu vstúpiť na trh práce v plnom rozsahu pre záťaž vyplývajúcu z vykonávania neformálnych opatrovateľských povinností; keďže nerovnomerné rozdelenie neplatenej opatrovateľskej práce bráni ženám v prístupe k zamestnaniu na plný úväzok a negatívne prispieva k rozdielom v príjmoch žien a mužov[footnoteRef:25], čo vedie k menšiemu počtu kariérnych príležitostí či dokonca prijímaniu ponúk pracovných miest pod úrovňou ich zručností, čo zasa vedie k strate príjmu a zhoršeniu rozdielov v dôchodkoch žien a mužov; keďže tieto škodlivé účinky úzko súvisia s intenzitou poskytovanej starostlivosti a trvaním opatrovateľských povinností; keďže obmedzené pracovné príležitosti obzvlášť postihujú osamelé matky z dôvodu opatrovateľských povinností; keďže osamelí rodičia tvoria 12,4 % domácností s deťmi v EÚ; keďže ženy majú s podielom 85 % nadmerné zastúpenie aj medzi rodinami s jedným rodičom[footnoteRef:26]; keďže v EÚ je zamestnaná len polovica zo 42,8 milióna osôb so zdravotným postihnutím v produktívnom veku; keďže to postihuje najmä ženy so zdravotným postihnutím vzhľadom na to, že len 21 % z nich je zamestnaných na plný úväzok[footnoteRef:27]; [24:  	Európsky inštitút pre rodovú rovnosť, Gender inequalities in care and pay in the EU. ]  [25:  	Európska nadácia pre zlepšovanie životných a pracovných podmienok (Eurofound), European Quality of Life Survey 2016 – Quality of life, quality of public services, and quality of society, Úrad pre publikácie Európskej únie, Luxemburg, 2018.]  [26:  	Zdroj je Eurostat, 2023: https://ec.europa.eu/eurostat/statistics-explained/index.php?title=Young_people_-_family_and_society&etrans=sk.]  [27:  	Index rodovej rovnosti 2024.] 

R.	keďže dvojité zaťaženie starostlivosťou a prácou výrazne obmedzuje čas opatrovateľov na voľný čas a starostlivosť o seba, čo vystavuje neplatených opatrovateľov oveľa väčšiemu riziku (rodičovského) vyhorenia; keďže väčší prístup k službám starostlivosti v oblasti reprodukčného zdravia a službám umelého prerušenia tehotenstva môže rodičom pomôcť pri plánovaní rodiny a znížiť stres vyplývajúci z neočakávaného tehotenstva;
S.	keďže smernica o rovnováhe medzi pracovným a súkromným životom nebola v plnom rozsahu vykonaná vo viacerých členských štátoch; keďže jej ustanovenie o práve opatrovateľov na dovolenku v trvaní piatich pracovných dní ročne nepostačuje na poskytovanie primeranej starostlivosti ani na organizovanie formálnej starostlivosti a nevzťahujú sa naň rovnaké záruky týkajúce sa odmeňovania a podpory príjmu ako na iné druhy rodinnej dovolenky;
T.	keďže oznámenie, že Komisia posúdi vykonávanie smernice o rovnováhe medzi pracovným a súkromným životom do roku 2028, je vítané;
U.	keďže prístup k cenovo dostupným a kvalitným službám formálnej starostlivosti má zásadný význam pre zabezpečenie toho, aby bolo poskytovanie starostlivosti skutočnou voľbou, pre podporu opatrovateľov a zníženie intenzity starostlivosti a zmiernenie zaťaženia opatrovateľov, pričom sa zdôrazňuje, že takéto služby môžu pomôcť zvýšiť účasť žien na trhu práce, viesť k lepšej rodovej rovnosti a rozmanitosti pracovnej sily, podporiť hospodársku nezávislosť a znížiť závislosť od sociálnej ochrany, čo povedie k udržateľnejšiemu hospodárskemu rastu;
V.	keďže podľa údajov nadácie Eurofound[footnoteRef:28] je u pracovníkov v oblasti starostlivosti vyššie riziko vzniku problémov s duševným zdravím z dôvodu vysokej emocionálnej náročnosti práce a vystavenia nežiaducemu sociálnemu správaniu v práci;  [28:  	Eurofound, Unpaid care in the EU, Úrad pre publikácie Európskej únie, Luxemburg, 2025. ] 

W.	keďže z týchto údajov takisto vyplýva, že sociálna izolácia je jednou z najvýznamnejších výziev, ktorým čelia neformálni opatrovatelia, pričom tí, ktorí majú intenzívne alebo viacnásobné opatrovateľské povinnosti, čelia vyššiemu riziku chudoby, sociálneho vylúčenia, osamelosti a problémom s duševným a fyzickým zdravím; keďže neformálne opatrovateľské povinnosti tiež môžu brániť prístupu opatrovateľov k službám zdravotnej starostlivosti;
X.	keďže starostlivosť o člena rodiny s invalidizujúcou chorobou, ako sú okrem iného rakovina či poruchy pamäti, predstavuje pre neformálnych opatrovateľov neúmernú fyzickú a psychickú záťaž, ktorá sa často zvyšuje na konci života pacienta[footnoteRef:29];  [29:  	Európsky inštitút pre rodovú rovnosť, Gender Equality Index 2019:Work-life balance. ] 

Y.	keďže sektor starostlivosti je v EÚ a jej členských štátoch naďalej nedoceňovaný, podhodnotený a nedostatočne financovaný, čo vedie k pretrvávajúcemu nedostatku zamestnancov, hoci tento sektor má podľa odhadov potenciál vytvoriť 8 miliónov ďalších pracovných miest[footnoteRef:30]; keďže verejné investície do služieb starostlivosti pozitívne prispievajú k rodovej rovnosti a odstraňovaniu rozdielov v zamestnanosti; keďže subjekty sociálneho hospodárstva prispievajú k zlepšeniu pracovných podmienok v sektore starostlivosti vďaka spôsobom participatívneho riadenia, ktoré sú pre ne charakteristické; [30:  	Akčný plán na realizáciu Európskeho piliera sociálnych práv, 2023.] 

Z.	keďže pre sektor starostlivosti je ťažké prilákať mladých pracovníkov[footnoteRef:31]; [31:  	Výskumná štúdia nadácie Eurofound, Measures to tackle labour shortages: Lessons for future policy, 2023.] 

AA.	keďže nedostatočné investície do služieb starostlivosti neúmerne postihujú ženy a dievčatá, ktoré nesú väčšinu neplatených opatrovateľských povinností; keďže stanovenie noriem kvality pre služby starostlivosti by priamo zlepšilo ekonomickú nezávislosť žien a rovnosť príležitostí dievčat vo vzdelávaní a v zamestnaní a zabezpečilo by, aby sa normy starostlivosti používali ako nástroj rodovej rovnosti pre ženy a dievčatá;
AB.	keďže ženy z krajín mimo EÚ tvoria významnú časť tejto pracovnej sily a často čelia nespravodlivým pracovným podmienkam;
AC.	keďže mnohí opatrovatelia a pracovníci v domácnosti v Európe sú migrantky, ktoré čelia veľmi neistej situácii a zažívajú prierezovú diskrimináciu z dôvodu svojej štátnej príslušnosti, rasy alebo etnického pôvodu, pohlavia, sociálno-ekonomického postavenia a pobytového statusu; keďže tieto migrantky vyvažujú nedostatok verejnej a cenovo dostupnej starostlivosti v EÚ a nezaobchádza sa s nimi rovnako, pokiaľ ide o ich sociálne práva a prístup k dôstojným pracovným podmienkam;
AD.	keďže úspešné vykonávanie európskej stratégie v oblasti starostlivosti si vyžaduje monitorovanie, transparentnosť a súčinnosť medzi financovaním, výskumom a politikami EÚ a členských štátov za konzultácie s príslušnými organizáciami, ktoré zastupujú formálnych aj neformálnych opatrovateľov;
AE.	keďže poskytovanie kvalitnej starostlivosti závisí od existencie dostatočne veľkej a dobre vyškolenej pracovnej sily v sektore starostlivosti s dôstojnými pracovnými podmienkami a príjmom; keďže investície do kvalitného odborného vzdelávania, odbornej prípravy a možností zvyšovania kvalifikácie pracovníkov v oblasti starostlivosti, ako aj primerané uznávanie zručností sú nevyhnutné na profesionalizáciu tohto sektora;
AF.	keďže zavedenie európskej dohody o starostlivosti, minimálnych miezd a prístupu ku kvalitným, bezplatným verejným službám by prispelo k zníženiu chudoby a odstráneniu rozdielov v oblasti starostlivosti, rozdielov v odmeňovaní žien a mužov a rozdielov v dôchodkoch žien a mužov;
AG.	keďže rozčlenené údaje a ukazovatele kvality by mohli zlepšiť monitorovanie starostlivosti; keďže „skrytá starostlivosť“ znamená, že mnoho neformálnych opatrovateľov nie je identifikovaných prostredníctvom prieskumov a údaje o mladých opatrovateľoch (vo veku do 18 rokov) sú obzvlášť nedostatočné; keďže podľa odhadov takmer štvrtina ľudí vo veku 15 až 17 rokov v EÚ poskytuje neplatenú starostlivosť o deti a 8 % až 24 % je zapojených do dlhodobej starostlivosti; keďže medzi mladými opatrovateľmi sú nadmerne zastúpené ženy a dievčatá[footnoteRef:32]; [32:  	Eurofound, Unpaid care in the EU, Úrad pre publikácie Európskej únie, Luxemburg, 2025.] 

AH.	keďže v stratégii pre rodovú rovnosť na roky 2026 – 2030, ktorá bola uverejnená 5. marca 2026, sa uvádza, že európska stratégia v oblasti starostlivosti sa rozvinie do európskej dohody o starostlivosti, ktorá sa má predložiť v roku 2027;
Starostlivosť v číslach
1.	zdôrazňuje, že približne 6,2 milióna ľudí v EÚ[footnoteRef:33] je zamestnaných ako formálni opatrovatelia, zatiaľ čo viac ako 53 miliónov ľudí[footnoteRef:34] poskytuje neformálnu, často neplatenú opatrovateľskú prácu vo svojom sociálnom prostredí, napríklad pre chorých alebo starších rodinných príslušníkov alebo rodinných príslušníkov so zdravotným postihnutím; konštatuje, že neformálna starostlivosť predstavuje 30 % až 85 % všetkej opatrovateľskej práce[footnoteRef:35]; [33:  	Európske stredisko pre rozvoj odborného vzdelávania, 2023.]  [34:  	Eurofound, Unpaid care in the EU. ]  [35:  	Európska komisia, správa o dlhodobej starostlivosti, 2021.] 

2.	zdôrazňuje, že formálna opatrovateľská práca sa často neuznáva, vyznačuje sa neistými pracovnými podmienkami a fyzickou a emocionálnou záťažou, pričom mzdy v oblasti dlhodobej starostlivosti a iných sociálnych služieb sú o 21 % nižšie ako priemerné mzdy[footnoteRef:36] a ženy zarábajú v priemere o 20 % menej ako muži[footnoteRef:37]; zdôrazňuje, že približne 60 % neformálnej opatrovateľskej práce vykonávajú ženy[footnoteRef:38]; konštatuje, že približne 32 miliónov žien poskytuje neformálnu starostlivosť každý týždeň[footnoteRef:39] a vykonáva v priemere 17 hodín neplatenej práce týždenne; [36:  	Eurofound, Wages in long-term care and other social services 21% below average.]  [37:  	WHO, Shining light on women’s contributions:celebrating their role in informal care. ]  [38:  	Eurocarers, 2021.]  [39:  	WHO, Shining light on women’s contributions:celebrating their role in informal care.] 

3.	konštatuje, že hospodárska hodnota neformálnej práce v domácnosti a opatrovateľskej práce predstavuje 10 % až 39 % HDP na celom svete[footnoteRef:40]; [40:  	OSN Ženy, Redistribute unpaid work, 2021.] 

4.	konštatuje, že nerovnomerné rozdelenie neformálnej opatrovateľskej práce odráža nerovnomerné rozdelenie platenej práce; konštatuje, že v EÚ je 44 % žien zamestnaných na plný úväzok v porovnaní s 58 % mužov[footnoteRef:41]; [41:  	Európsky inštitút pre rodovú rovnosť: V EÚ dosahuje miera zamestnanosti v ekvivalente plného pracovného času u žien 44 % a u mužov 59 %. *** Mierou zamestnanosti v ekvivalente plného pracovného času sa pracovný čas meria porovnateľne, aj keď ľudia môžu pracovať rôzny počet hodín týždenne.] 

5.	zdôrazňuje, že toto nerovnomerné rozdelenie opatrovateľských povinností medzi mužmi a ženami – rodové rozdiely v oblasti starostlivosti – má dôsledky na rozdiely v odmeňovaní a dôchodkoch žien a mužov; v tejto súvislosti zdôrazňuje, že rozdiel v odmeňovaní žien a mužov v EÚ sa v roku 2024 odhadoval na 38 %[footnoteRef:42]; konštatuje, že rozdiel v dôchodkoch žien a mužov u osôb vo veku 65 rokov a viac bol v EÚ v roku 2025 25 %[footnoteRef:43]; [42:  	Európsky parlament, Addressing the gender care gap: Potential European added value.]  [43:  	Európsky inštitút pre rodovú rovnosť, Gender Equality Index. ] 

6.	zdôrazňuje, že ženy tvoria 76 % zo 49 miliónov osôb poskytujúcich formálnu starostlivosť v EÚ, rovnako ako 93 % pracovnej sily v oblasti starostlivosti o deti a pedagogickej pomoci[footnoteRef:44], 86 % pracovnej sily v oblasti osobnej starostlivosti v zdravotníckych službách a v domácnosti a 95 % pracovníkov v domácnosti[footnoteRef:45]; [44:  	Eurostat, Childcare workers and teachers’ aides in the EU in 2020.]  [45:  	European Policy Center, štúdia s názvom Gender Equality: Who cares? Do you? 2022.] 

7.	poznamenáva, že je dôležité uznať a rozvíjať sektor osobných služieb a služieb pre domácnosť ako kľúčový sektor, pretože zahŕňa všetky opatrovateľské práce v domácnostiach, ako je priama starostlivosť (starostlivosť o deti, dlhodobá starostlivosť, starostlivosť o starších ľudí v domácnosti a ľudí so zdravotným postihnutím) a nepriama starostlivosť (varenie, žehlenie, upratovanie, záhradnícke práce, doučovacie kurzy); zdôrazňuje, že treba uznať a podporovať pracovníkov v oblasti osobných služieb a služieb pre domácnosť a investovať do nich; konštatuje, že tieto služby „podporujú pohodu jednotlivcov a rodín doma vrátane starostlivosti o deti, dlhodobej starostlivosti o staršie osoby a osoby so zdravotným postihnutím, upratovania, opráv v domácnosti, tútorstva, záhradníckych prác a IKT podpory“[footnoteRef:46]; zdôrazňuje, že v EÚ je približne 6,8 milióna[footnoteRef:47] nedeklarovaných pracovníkov, ktorí poskytujú starostlivosť (2,1 milióna) alebo sú priamo zamestnaní v domácnosti (4,7 milióna), z čoho 90 % tvoria ženy, väčšinou stredného veku a štátne príslušníčky tretích krajín, ktoré sú často podzamestnané[footnoteRef:48]; pripomína, že počet nedeklarovaných pracovníkov v sektore osobných služieb a služieb pre domácnosť sa odhaduje na 9,2 milióna ľudí[footnoteRef:49]; [46:  	Európsky orgán práce, 2021.]  [47:  	Eurofound, Undeclared care work in the EU: Policy approaches to a complex socioeconomic challenge, podľa najnovších odhadov poskytuje v celej EÚ starostlivosť alebo služby v domácnosti 6,8 milióna nedeklarovaných pracovníkov, pričom 2,1 milióna konkrétne v sektore starostlivosti.]  [48:  	Eurofound, Undeclared care work in the EU: Policy approaches to a complex socioeconomic challenge.]  [49:  	Eurofound, Undeclared care work in the EU: Policy approaches to a complex socioeconomic challenge. Strana 7: Podľa najnovších odhadov poskytuje v celej EÚ starostlivosť alebo služby v domácnosti 6,8 milióna nedeklarovaných pracovníkov, pričom 2,1 milióna konkrétne v sektore starostlivosti a 4,7 milióna je zamestnaných priamo v domácnosti. V širšom vymedzení dosahuje odhadovaný počet nedeklarovaných pracovníkov v sektore osobných služieb a služieb pre domácnosť 9,2 milióna osôb. ] 

8.	poznamenáva, že zo zistení nadácie Eurofound vyplýva, že pokiaľ ide o dlhodobú starostlivosť, tak u žien, ako aj u mužov je v priebehu času badateľný posun smerom k vyššej intenzite starostlivosti, pričom v roku 2024 bude v porovnaní s rokom 2014 narastať podiel neplatených opatrovateľov, ktorí budú vykazovať viac ako 20 hodín starostlivosti týždenne; konštatuje, že tento trend je zrejmý najmä v kategórii s najvyššou intenzitou starostlivosti (51 a viac hodín týždenne), ktorá vykazuje výrazný nárast u oboch pohlaví; zdôrazňuje, že ženy vo všetkých obdobiach dôsledne uvádzajú vyššiu úroveň intenzity starostlivosti v porovnaní s mužmi, čo odráža ich neúmerné zapojenie do neplatenej starostlivosti;
9.	konštatuje, že neprimerané systémy starostlivosti patria medzi hlavné prekážky odstraňovania rodových rozdielov na trhoch práce na celom svete[footnoteRef:50]; zdôrazňuje potrebu riešiť pracovné podmienky tak, aby bolo zamestnanie na plný úväzok zlučiteľné so starostlivosťou, a to prostredníctvom modelov pružného pracovného času alebo iných typov organizácie práce, ako aj dostupnosti a prístupnosti kvalitných služieb starostlivosti, a aby podporovali pracovné prostredie, ktoré podporuje otcovskú dovolenku a rovnomerné rozdelenie úloh starostlivosti v rámci párov; v tejto súvislosti zdôrazňuje okrem iného úlohu zamestnávateľov; [50:  	Svetové ekonomické fórum, Global Gender Gap Report, 2023.] 

10.	zdôrazňuje, že treba odstrániť rozdiely v zamestnanosti žien a mužov riešením diskriminácie v zamestnaní a budovaním pracovísk ústretových voči rodinám, vykonávať stratégie, ktoré posilňujú pružné formy organizácie práce a iné opatrenia, a znížiť prekážky, ktoré bránia otcom čerpať rodičovskú, otcovskú alebo opatrovateľskú dovolenku, a zároveň aktívne podporovať kultúru rovnakého zastúpenia žien; zdôrazňuje, že to musí byť sprevádzané sociálnou a kultúrnou destigmatizáciou formálnej starostlivosti, najmä starostlivosti o deti;
11.	zdôrazňuje, že na odstránenie rodových rozdielov v oblasti starostlivosti je potrebné súčasne riešiť kultúrne prekážky a tradičné rodové úlohy v rôznych oblastiach života;
12.	konštatuje, že verejné výdavky na dlhodobú starostlivosť sa do roku 2050 pravdepodobne zvýšia na 1,7 % HDP z 0,8 % HDP v roku 2022[footnoteRef:51]; zdôrazňuje, že sa musí zabezpečiť primerané a udržateľné financovanie[footnoteRef:52]; [51:  	Pracovný dokument útvarov Komisie zo 7. septembra 2022 pripojený k návrhu Komisie na odporúčanie Rady týkajúce sa prístupu k cenovo dostupnej, vysokokvalitnej dlhodobej starostlivosti (SWD(2022)0441).]  [52:  	Pracovný dokument útvarov Komisie zo 7. septembra 2022 pripojený k návrhu Komisie na odporúčanie Rady týkajúce sa prístupu k cenovo dostupnej, vysokokvalitnej dlhodobej starostlivosti (SWD(2022)0441).] 

13.	zdôrazňuje, že do roku 2070 bude takmer 30 % obyvateľstva EÚ vo veku najmenej 65 rokov[footnoteRef:53], čo spolu s ďalšími faktormi, ako je vyššia dĺžka života a narastajúce potreby v oblasti starostlivosti osôb so zdravotným postihnutím, môže viesť k zvýšenému dopytu po službách starostlivosti, ktoré vytvárajú značný tlak na systémy zdravotnej a sociálnej starostlivosti, pričom sa očakáva, že počet ľudí, ktorí budú potrebovať dlhodobú starostlivosť, sa zvýši z 30,8 milióna v roku 2019 na 38,1 milióna v roku 2050[footnoteRef:54]; konštatuje, že súčasné potreby sú už teraz výzvou, keďže jedna z piatich osôb, ktoré potrebujú dlhodobú starostlivosť, nemá k takýmto službám prístup z dôvodu obmedzenej cenovej dostupnosti[footnoteRef:55]; [53:  	Európska komisia, Správa o starnutí obyvateľstva, 2021.]  [54:  	Európska komisia, Správa o starnutí obyvateľstva, 2021.]  [55:  	Európsky parlament, Addressing the gender care gap:Potential European added value, s. 6, 2025, „podľa odhadov jedna z piatich osôb (19 %), ktoré potrebujú dlhodobú starostlivosť, nemá k takýmto službám prístup. Hlavným dôvodom u mužov aj žien bola cenová dostupnosť.“] 

Smerom k spoločnosti poskytujúcej starostlivosť
14.	domnieva sa, že spoločnosť poskytujúca starostlivosť uznáva ústrednú úlohu formálnej aj neformálnej starostlivosti v každej fáze života a začleňuje ju do svojich politík, pričom rieši všetky druhy starostlivosti, ktoré väčšinou vykonávajú ženy, vrátane vzdelávania a starostlivosti v ranom detstve a dlhodobej starostlivosti;
15.	zdôrazňuje, že prístup k starostlivosti je základným právom; zdôrazňuje, že investície do kvalitných služieb starostlivosti sú nevyhnutné na zabezpečenie rovnakého prístupu; zdôrazňuje, že pretrvávajúce prekážky v prístupe k starostlivosti sú neoddeliteľne spojené s nedostatočnými investíciami do dlhodobej starostlivosti; konštatuje, že ženy a dievčatá vo vidieckych, vzdialených a najvzdialenejších regiónoch vrátane ostrovov čelia vyššiemu riziku chudoby v oblasti starostlivosti a nedostatočného prístupu k službám; vyzýva na prispôsobené opatrenia, ako sú mobilné služby starostlivosti o deti a starších ľudí, digitálne riešenia a stimuly pre pracovníkov v oblasti starostlivosti, aby zostali v týchto oblastiach alebo sa do nich vrátili;
16.	domnieva sa, že opatrovateľské povinnosti by nemali neúmerne prináležať ženám a že členské štáty by mali presadzovať rovnakú účasť mužov a žien na starostlivosti o deti a starších ľudí, dlhodobej starostlivosti a starostlivosti o rodinných príslušníkov so zdravotným postihnutím, ako aj na všetkých ostatných neformálnych opatrovateľských povinnostiach;
17.	podporuje rodovú rovnosť pri opatrovateľských povinnostiach podporou rovnakého rozdelenia povinností v oblasti starostlivosti, zabezpečením prístupu ku kvalitným, cenovo dostupným a prístupným službám starostlivosti, poskytnutím rodičovskej dovolenky a rovnakého odmeňovania, ponukou flexibilných foriem organizácie práce a zaručením spravodlivých pracovných podmienok s podporou na pracovisku, systémami náboru zamestnancov a opatreniami na podporu opatrovateľskej práce v domácnosti;
18.	požaduje kampane na zvyšovanie informovanosti zamerané na mužov a nabádajúce mužov, aby prevzali rovnaký podiel opatrovateľských povinností, čím sa umožní väčšia účasť žien na trhu práce, pričom sa zohľadní vplyv sociálnych médií a posilní boj proti rodovým stereotypom, spolu so vzdelávacími iniciatívami a inými opatreniami, ako je podpora kultúr na pracovisku, ktoré oceňujú a podporujú túto paritu v oblasti starostlivosti; vyzýva na spustenie celoeurópskych kampaní na zvyšovanie informovanosti, v rámci ktorých sa prehodnocuje opatrovateľská práca a spochybňujú sa tradičné rodové stereotypy;
19.	zdôrazňuje preto potrebu starostlivosti o deti, ktorá spĺňa potreby rodičov v oblasti starostlivosti počas dovoleniek a pracovného času; zdôrazňuje význam rozvoja cenovo dostupného, prístupného a kvalitného vzdelávania a starostlivosti v ranom detstve, aby sa uľahčil návrat rodičov, najmä žien, do práce; zdôrazňuje, že rozdiely v starostlivosti o deti – keď rodiny už použili svoju dovolenku na starostlivosť o deti, ale ešte nemajú úplný prístup k starostlivosti o deti[footnoteRef:56] – zostávajú jednou z najnaliehavejších výziev pre rodičov v celej Európe; konštatuje, že rodiny si v zložitej otázke starostlivosti o deti musia poradiť bez primeranej podpory, pričom často čelia ťažkým rozhodnutiam v oblasti práce, financií a opatrovateľských povinností; [56:  	The European Observatory On Family Policy, Childcare Gap In The European Union:A 2025 Overview. ] 

20.	uznáva význam a spoločenskú hodnotu medzigeneračných príspevkov k starostlivosti, ako sú príspevky starých rodičov, ktorí sa pravidelne starajú o svoje vnúčatá, čo umožňuje rodičom, najmä matkám, vykonávať zamestnanie na plný úväzok;
21.	zdôrazňuje význam riadneho vykonávania účinných opatrení a politík vrátane smernice o rovnováhe medzi pracovným a súkromným životom, pokiaľ ide o zabezpečenie skutočnej rovnováhy medzi pracovným a súkromným životom; vyzýva Komisiu, aby pozorne monitorovala vykonávanie tejto smernice, a zdôrazňuje potrebu odstrániť rozdiely v odmeňovaní a dôchodkoch žien a mužov presadzovaním existujúcich právnych rámcov a zabezpečením ich účinnosti;
22.	vyzýva členské štáty, aby šli nad rámec minimálneho počtu piatich dní opatrovateľskej dovolenky ročne stanoveného v smernici o rovnováhe medzi pracovným a súkromným životom a aby zabezpečili, že táto dovolenka bude primerane platená, aby bola realisticky dostupná pre všetkých opatrovateľov;
23.	zdôrazňuje, že cielené opatrenia na uľahčenie pružných pracovných podmienok ústretových voči rodine vrátane práce na diaľku, pružného pracovného času, opatrovateľskej dovolenky a možností práce na čiastočný úväzok majú zásadný význam pre to, aby ženy a muži mohli lepšie zosúladiť svoj pracovný a súkromný život, ako aj stimuly a osobitné opatrenia v politikách rodičovskej dovolenky; zdôrazňuje význam spravodlivého rozdelenia rodičovskej dovolenky medzi rodičmi a jeho vplyv na podporu rodovo rovnej spoločnosti;
24.	zdôrazňuje, že opatrovatelia poskytujú životne dôležitú podporu; zdôrazňuje, že v rámci všetkej podpory zameranej na opatrovateľov sa musia uznávať ich práva ako opatrovateľov a musí sa zabezpečiť psychologická podpora, respitné služby, služby zdravotnej starostlivosti a flexibilné formy organizácie práce (dovolenka, pracovný čas, práca na diaľku) bez straty mzdy alebo nárokov, aby bolo možné zladiť opatrovateľské povinnosti a zamestnanie; vyzýva Komisiu a členské štáty, aby pri poskytovaní starostlivosti podporovali prístupy zohľadňujúce traumu a podporujúce duševné zdravie a zároveň uznávali psychosociálne riziká pre pracovníkov aj príjemcov; zdôrazňuje, že tieto opatrenia musia sprevádzať spravodlivé mzdy a sociálna ochrana opatrovateľov s cieľom zaručiť kvalitné zamestnanie a prispôsobenú podporu pre opatrovateľov, ktorých kariéra bola prerušená povinnosťami v oblasti zdravotnej starostlivosti, aby sa uľahčila ich reintegrácia, finančná nezávislosť a kvalita života;
25.	domnieva sa, že je dôležité, aby všetky tieto opatrenia mali za cieľ podporiť rodiny a opatrovateľov, presadzovať zamestnanosť žien a odstrániť rodové rozdiely v oblasti starostlivosti, rovnako ako opatrenia stanovené v rámci európskej stratégie v oblasti starostlivosti; zdôrazňuje, že osobitné uznanie by sa malo poskytnúť rodičom detí so zdravotným postihnutím, ktorí čelia viacnásobným prekážkam v účasti na trhu práce a vo finančnej nezávislosti v dôsledku ich dlhodobých opatrovateľských povinností; zdôrazňuje, že to isté platí pre opatrovateľov príbuzných so zdravotným postihnutím a chronickými chorobami; zdôrazňuje, že starostlivosť o príbuzného s dlhodobým ochorením môže byť dlhotrvajúcou, intenzívnou a emocionálne náročnou skúsenosťou, ktorá značne zaťažuje neformálnych opatrovateľov; zdôrazňuje, že v takýchto prípadoch je potrebná podpora zo strany zdravotníckych pracovníkov; poukazuje na význam rozvoja politík, ktoré by zároveň posilnili sektor starostlivosti, zabezpečili prístup ku kvalitným komunitným službám starostlivosti a podporovali rovnaké odmeňovanie v záujme (re)integrácie neformálnych opatrovateľov, najmä žien, na trh práce;
26.	domnieva sa, že osobitná pozornosť by sa mala venovať sektoru starostlivosti v kontexte viacročného finančného rámca na roky 2028 – 2034; zdôrazňuje, že zabezpečenie dostatočných finančných prostriedkov v tejto oblasti je potrebné na podporu vykonávania európskej stratégie v oblasti starostlivosti a Európskeho piliera sociálnych práv;
27.	zdôrazňuje, že spoločnosť poskytujúca starostlivosť integruje rôzne modely starostlivosti, ako sú tie, ktoré poskytujú verejní alebo súkromní poskytovatelia, samostatne zárobkovo činní opatrovatelia alebo opatrovatelia priamo zamestnaní v domácnostiach, a podporuje deinštitucionalizáciu starostlivosti prostredníctvom služieb v domácnosti alebo komunitných služieb; zdôrazňuje komunitný a medzigeneračný prístup k starostlivosti, ktoré podporujú solidaritu, znižujú sociálnu izoláciu a posilňujú odolnosť rodín a susedstiev; zdôrazňuje, že je tiež dôležité zachovať právo na výber modelu starostlivosti s cieľom zachovať dôstojnosť opatrovateľov aj osôb, ktoré potrebujú starostlivosť, ako aj ich autonómiu, nezávislosť, pohodu a začlenenie do komunity, pričom sa zohľadnia potreby a ambície príjemcov starostlivosti a zabezpečí sa ochrana pred rodovo motivovaným násilím v prostredí starostlivosti vrátane primeranej a personalizovanej podpory pre neformálnych opatrovateľov; uznáva, že sektor formálnej dlhodobej starostlivosti sa stále spolieha najmä na ústavnú starostlivosť, zatiaľ čo domáca a komunitná starostlivosť lepšie podporuje právo ľudí, ktorí potrebujú starostlivosť, na nezávislý život; konštatuje, že je naliehavo potrebné uprednostniť prístup zameraný na človeka a založený na právach, ktorý umožní ľuďom získať starostlivosť doma a plne sa zapojiť do spoločnosti;
28.	zdôrazňuje, že cielené programy na získavanie zručností, zvyšovanie úrovne zručností a rekvalifikáciu a podpora (re)integrácie na trhu práce bez akejkoľvek formy diskriminácie žien, ktoré prerušili kariéru z dôvodu opatrovateľských povinností a povinností v domácnosti, sú nevyhnutné na podporu ich kontinuálneho profesijného rozvoja a rovnakých príležitostí na trhu práce; okrem toho zdôrazňuje, že tieto ženy majú cenné prenosné zručnosti pre ďalšie zamestnanie alebo podnikanie v tomto sektore; vyzýva na osobitné programy a podporu s cieľom uznať tieto zručnosti prostredníctvom odbornej prípravy, systémov certifikácie či podpory zakladania podnikov, čím sa uľahčí ich reintegrácia na trh práce ako jednotlivcov s cennými životnými skúsenosťami, ako sú podnikateľky a tvorkyne pracovných miest; zdôrazňuje, že je potrebné, aby táto odborná príprava bola prístupná, primerane financovaná a prepojená s kvalitnými pracovnými príležitosťami;
Starostlivosť ako ústredný prvok hospodárstva 
29.	domnieva sa, že ekonomika starostlivosti zahŕňa opatrovateľskú prácu, ktorú zabezpečuje verejný a súkromný sektor vrátane malých a stredných podnikov, organizácie občianskej spoločnosti a akékoľvek iné organizácie, sociálne a solidárne hospodárstvo a domácnosti vrátane poskytovateľov a príjemcov starostlivosti, ako aj zamestnávatelia a inštitúcie ponúkajúce služby starostlivosti[footnoteRef:57]; zdôrazňuje, že ekonomika starostlivosti musí byť uznaná ako verejný statok a pilier sociálnej konvergencie smerom nahor, ktoré sú podporované stabilnými investíciami a vytváraním kvalitných pracovných miest; [57:  	Medzinárodná organizácia práce, https://www.ilo.org/topics-and-sectors/care-economy. ] 

30.	zdôrazňuje potrebu posilniť služby dlhodobej starostlivosti, najmä domácu a komunitnú starostlivosť, a vývoj automatizovanej digitálnej technológie monitorovania zdravia;
31.	uznáva, že ženy-podnikateľky v sektore starostlivosti čelia systémovým prekážkam v prístupe k úverom a investíciám; vyzýva Komisiu a členské štáty, aby vypracovali špecializované podporné programy pre podnikanie žien v sektore starostlivosti vrátane osobitných záručných fondov, programov mentoringu zameraných na ženy a preferenčných kritérií v EÚ; vyzýva na predkladanie návrhov na podniky vedené ženami, ktoré inovujú v oblasti ekonomiky starostlivosti;
32.	zdôrazňuje, že v ekonomike starostlivosti sa uznáva, že opatrovateľská práca má zásadný význam pre odolnosť Európy, keďže prispieva 11 % k HDP EÚ a zamestnáva viac ako 6 miliónov ľudí, z ktorých väčšinu tvoria ženy[footnoteRef:58], s potenciálom vytvoriť 8 miliónov nových pracovných miest[footnoteRef:59], a uznáva neoceniteľný hospodársky prínos neformálnych opatrovateľov; konštatuje, že ekonomické náklady spojené s rodovými rozdielmi v oblasti starostlivosti by mohli dosiahnuť približne 147 až 220 miliárd EUR ročne, pričom výskum zároveň dokazuje, že investície do sektora formálnej starostlivosti by mohli priniesť pozitívnu ekonomickú návratnosť, a to najmenej 4 EUR na každé 1 EUR investované do starostlivosti o deti alebo dlhodobej starostlivosti[footnoteRef:60]; [58:  	Európske stredisko pre rozvoj odborného vzdelávania, Care workers: skills opportunities and challenges (2023 update), https://www.cedefop.europa.eu/en/data-insights/care-workers-skills-opportunities-and-challenges-2023-update. ]  [59:  	Akčný plán na realizáciu Európskeho piliera sociálnych práv, 2021.]  [60:  	Medzinárodná organizácia práce, https://www.ilo.org/topics-and-sectors/care-economy. ] 

33.	zdôrazňuje potenciál zamestnanosti a hospodárskeho rastu, ktorý predstavuje sektor profesionálnej starostlivosti, a to, že investície do starostlivosti umožňujú neformálnym opatrovateľom lepšie sa začleniť do trhu práce;
34.	nabáda členské štáty, aby vypracovali miestne a regionálne stratégie starostlivosti a cielené opatrenia v záujme kvalitných a udržateľných pracovných miest vo vidieckych a vzdialených oblastiach a v najvzdialenejších regiónoch, čím by sa posilnila územná súdržnosť a znížili nerovnosti na trhu práce; domnieva sa, že práve v týchto oblastiach by sa finančné nástroje EÚ mohli využiť na podporu vytvárania nových kvalitných pracovných miest v sektore starostlivosti, čím by sa riešil jav vyľudňovania v niektorých oblastiach a nedostatok pracovných síl; vyzýva Komisiu a členské štáty, aby posilnili podporu neziskových podnikov a organizácií sociálneho hospodárstva; nabáda členské štáty, aby uľahčili prístup k financovaniu a lepšie zviditeľnili subjekty sociálneho hospodárstva, ako sa zdôrazňuje v akčnom pláne sociálneho hospodárstva na rok 2021;
35.	zdôrazňuje význam podnikov sociálneho hospodárstva a družstiev pri poskytovaní služieb starostlivosti v oblastiach alebo pre populáciu, ktorým tradiční verejní alebo súkromní poskytovatelia neposkytujú dostatočné služby, najmä ak sú ziskové motívy nízke;
36.	konštatuje, že rozpočtovanie musí zabezpečiť primerané investície do starostlivosti a monitorovať rodové účinky opatrení alebo ich nedostatok;
37.	zdôrazňuje, že je potrebné zabezpečiť účasť opatrovateľov a ich zástupcov vo všetkých fázach tvorby politík vrátane navrhovania, vykonávania a hodnotenia politík, ktoré sa ich týkajú;
38.	domnieva sa, že v relevantných prípadoch bude treba investovať do odbornej prípravy formálnych opatrovateľov aj poskytovateľov neformálnej starostlivosti, a to aj do cieleného zvyšovania úrovne zručností, najmä v oblasti digitálnych a interpersonálnych zručností a zručností súvisiacich so zdravím vrátane rizík fyzického alebo psychického zneužívania v prostredí starostlivosti a zdravia, ako aj s cieľom zabezpečiť kvalitnú starostlivosť zameranú na človeka; trvá na ústrednej úlohe zvyšovania úrovne zručností a rekvalifikácie v rámci celoživotného riadenia kariéry, keďže profesie v oblasti starostlivosti sa menia s vývojom postupov, technológií alebo dokonca organizácie starostlivosti; domnieva sa, že zhromažďovanie skúseností by sa malo lepšie oceňovať prostredníctvom lepšieho uznávania získaných odborných znalostí a kvalifikácií a dodatočných možností ďalšieho vzdelávania; okrem toho sa domnieva, že by sa mala podporovať certifikácia, aby sa uspokojili meniace sa potreby, najmä pokiaľ ide o uznávanie diplomov odborného vzdelávania a prípravy, a zabezpečili pracovné miesta s dlhodobými vyhliadkami, ktoré podporujú začlenenie a rast; žiada, aby sa v celej EÚ zaviedli minimálne normy pre učebné osnovy v oblasti starostlivosti, aby sa zabezpečilo uznávanie kvalifikácií, prenosnosť práv a kariérny postup pracovníkov;
39.	konštatuje, že Európa zažíva nedostatok zručností v celom hospodárstve, ktorý je posilnený úbytkom pracovnej sily[footnoteRef:61]; ďalej konštatuje, že niektoré nedostatky možno pripísať nedostatočnému využívaniu existujúcich talentov, o čom svedčia hlboké rodové rozdiely v určitých povolaniach, alebo osobitným výzvam súvisiacim s pracovnými podmienkami, ako je nízka mzda alebo nedostatočná atraktívnosť; [61:  	Mario Draghi, správa o budúcnosti európskej konkurencieschopnosti, 2024.] 

40.	zdôrazňuje potrebu podpory rozvoja online služieb a odbornej prípravy na zvýšenie digitálnych kompetencií opatrovateľov a opatrovaných osôb zlepšením prístupu na internet a pripojenia s cieľom zlepšiť kvalitu starostlivosti a využiť technológie pri podpore kvalitnej starostlivosti;
41.	zdôrazňuje, že neplatená opatrovateľská práca má sociálny a ekonomický dosah; zdôrazňuje, že neplatená opatrovateľská práca zohráva v európskych spoločnostiach a hospodárstvach kľúčovú úlohu, keďže ovplyvňuje účasť pracovnej sily, najmä medzi ženami, prispieva k pretrvávajúcim rodovým rozdielom v zamestnanosti a odmeňovaní a vytvára značný tlak na systémy sociálneho zabezpečenia, zdravotnej a dlhodobej starostlivosti vo všetkých členských štátoch; vyzýva preto členské štáty, aby v programoch včasného odhaľovania a prevencie venovali osobitnú pozornosť opatrovateľom; zdôrazňuje výzvy, vrátane výziev sociálno-ekonomickej povahy, ktorým čelia neformálni opatrovatelia, najmä ženy, ktoré poskytujú neplatenú starostlivosť a čelia kombinovanej záťaži práce a starostlivosti a majú obmedzenú sociálnu ochranu, nedostatočnú infraštruktúru formálnej starostlivosti a neprimeranú podporu duševného zdravia a ktorých príspevky si vyžadujú uznanie a cielenú podporu; konštatuje, že neformálni opatrovatelia môžu zažívať osamelosť, chudobu, ťažkosti s prístupom k zamestnaniu alebo problémy s fyzickým a duševným zdravím; zdôrazňuje najmä, že problémy duševného zdravia spojené s poskytovaním dlhodobej starostlivosti zahŕňajú úzkosť a depresiu, ktoré sa o 20 % častejšie vyskytujú medzi neformálnymi opatrovateľmi ako medzi osobami, ktoré neposkytujú starostlivosť, a že 66 % pracovníkov formálnej starostlivosti čelí rizikám v oblasti duševného zdravia; poznamenáva, že ide o výrazný rozdiel v porovnaní so širšou pracovnou silou, kde podobné problémy uvádza 43 % osôb; konštatuje, že neformálne opatrovateľské povinnosti môžu obmedziť schopnosť opatrovateľa absolvovať vlastné preventívne zdravotné prehliadky a môžu viesť k strate príjmu, čo prispieva k chudobe žien; zdôrazňuje, že tieto škodlivé účinky úzko súvisia s intenzitou poskytovanej starostlivosti;
42.	odsudzuje, že mnohí pracovníci v oblasti starostlivosti a v domácnosti čelia veľmi neistej situácii a zažívajú prierezovú diskrimináciu z dôvodu svojej rasy alebo etnickej príslušnosti, rodu, sociálno-ekonomického postavenia alebo štátnej príslušnosti a že mnohí z týchto pracovníkov sú ženy, ktoré nemajú oficiálnu pracovnú zmluvu, a sú preto zraniteľnejšie voči vykorisťovaniu a často nemajú prístup k svojim právam, najmä k dôstojnej práci a sociálnej ochrane;
43.	požaduje cielenú finančnú podporu a iniciatívy, ktoré poskytujú služby psychologickej pomoci a pomoci v oblasti duševného zdravia neformálnym opatrovateľom vrátane respitnej starostlivosti s cieľom poskytovať príležitostnú úľavu, a opatrenia na predchádzanie chudobe a sociálnemu vylúčeniu s výmenou najlepších postupov v tejto oblasti vo všetkých členských štátoch;
44.	zdôrazňuje, že primeraná a cielená podpora pre neformálnych opatrovateľov by mala zahŕňať uznanie úlohy a práv opatrovateľov, podporné služby, ako je respitná starostlivosť, poradenstvo, vzájomná podpora, finančnú pomoc a kompenzáciu na zníženie rizika chudoby, flexibilné pracovné podmienky (dovolenka, pracovný čas, práca na diaľku) na zosúladenie starostlivosti a zamestnania, odbornú prípravu a informácie, ktoré opatrovateľom poskytnú zručnosti, a zmysluplnú účasť na tvorbe politiky;
45.	zdôrazňuje, že je potrebné vyvinúť značné úsilie na posilnenie profesijného postavenia opatrovateľov a na riešenie nedostatku pracovnej sily v sektore starostlivosti, a to aj prostredníctvom prispôsobených riešení na podporu deklarovanej práce, spravodlivých miezd, možností kariérneho rastu a lepších a dôstojných pracovných podmienok; zdôrazňuje, že investície do služieb formálnej starostlivosti môžu výrazne znížiť tlak na neformálnych opatrovateľov a zabrániť niektorým nepriaznivým účinkom na ich rovnováhu medzi pracovným a súkromným životom a kariérne vyhliadky, a tým prispieť k rodovej rovnosti;
46.	zdôrazňuje význam zabezpečenia prístupu k primeranej cielenej psychosociálnej a vzdelávacej podpore pre mladých neformálnych opatrovateľov[footnoteRef:62], ktorí tvoria 4 % až 10 % detí v EÚ a ktorých opatrovateľské povinnosti vplývajú na ich vzdelávanie, duševné zdravie, sociálny rozvoj[footnoteRef:63] a budúcu kariéru; naliehavo vyzýva na vytvorenie špecializovaných programov EÚ na podporu mladých opatrovateľov, aby sa zabránilo predčasnému ukončeniu školskej dochádzky alebo odchodom z trhu práce; [62:  	Európsky parlament, generálne riaditeľstvo pre vnútorné politiky, In-depth policy briefing: The situation of young carers in Europe, 2024: „Mladí opatrovatelia sú deti vo veku do 18 rokov, ktoré sa pravidelne starajú o rodičia so zdravotným postihnutím alebo inak neautonómneho rodiča, súrodenca alebo iného člena domácnosti.“]  [63:  	Európsky parlament, generálne riaditeľstvo pre vnútorné politiky, In-depth policy briefing: The situation of young carers in Europe, 2024.] 

47.	uznáva, že hoci značnú časť opatrovateľskej práce vykonávajú štátni príslušníci EÚ, časť vykonávajú aj ženy pochádzajúce z krajín mimo EÚ; zdôrazňuje, že hoci by sa úsilie malo sústrediť na prilákanie a udržanie opatrovateľov v domácnosti, nábor pracovníkov z krajín mimo EÚ musí byť založený na potrebách trhu práce, a to prostredníctvom dobre riadenej legálnej migrácie, a mal by zahŕňať komplexnú odbornú prípravu; zdôrazňuje, že nábor pracovníkov z krajín mimo EÚ sa musí uskutočňovať výlučne prostredníctvom transparentných a legálnych migračných kanálov založených na právach; vyzýva na značné investície do rozvoja zručností a odbornej prípravy s cieľom podporiť posilnenie postavenia a integráciu legálnych pracovníkov z krajín mimo EÚ; dôrazne odsudzuje všetky formy nedeklarovanej práce, vykorisťovania a neistého zamestnania a zdôrazňuje nenahraditeľný prínos opatrovateľov z EÚ aj mimo nej k sociálnej súdržnosti a blahobytu v EÚ;
48.	uznáva, že prístup ku kvalitnej zdravotnej starostlivosti vrátane sexuálneho a reprodukčného zdravia a práv je nevyhnutný na zabezpečenie dobrej kvality života každého človeka;
Ďalšie kroky
49.	vyzýva Komisiu, aby spolu s príslušnými agentúrami poskytla presné, prístupné a porovnateľné údaje na meranie rodových rozdielov v oblasti starostlivosti aj prostredníctvom prieskumov o využívaní času, a umožnila tak členským štátom vymieňať si najlepšie postupy a účinne riešiť tieto rozdiely;
50.	vyzýva na systematický zber rodovo rozčlenených, presných, kvalitných a porovnateľných údajov o opatrovateľských povinnostiach pri dlhodobej starostlivosti a starostlivosti o deti, o zárobkoch vrátane miezd a platov[footnoteRef:64], dôchodkoch, pracovnom čase, krytí sociálnej ochrany, zmluvnom postavení opatrovateľov v EÚ a situácii štátnych príslušníkov tretích krajín a detí, ktorí poskytujú starostlivosť, a podľa možnosti údajov o osobných službách a službách pre domácnosť a neformálnej starostlivosti s cieľom monitorovať množstvo starostlivosti, ktorú rodinní príslušníci poskytujú svojim príbuzným, a či alebo ako tieto opatrovateľské povinnosti ovplyvňujú ich pracovný život; [64:  	https://ec.europa.eu/eurostat/statistics-explained/index.php?title=Glossary%3AWages_and_salaries_-_EBS.] 

51.	vyzýva Komisiu a členské štáty, aby zhromažďovali údaje o situácii mladých opatrovateľov a vypracovali celoúnijné usmernenia a vymenili si najlepšie postupy s cieľom pomôcť členským štátom identifikovať a podporovať ich v školách a komunitách a prostredníctvom posilnených systémov zdravotnej starostlivosti; vyzýva Komisiu, aby nadviazala štruktúrovaný dialóg o starostlivosti a vytvorila každoročnú platformu pre starostlivosť, ktorá by združovala všetky príslušné zainteresované strany, ako sú akademická obec, zástupcovia členských štátov, združenia osôb dostávajúcich starostlivosť, neformálni opatrovatelia, sociálni, ziskoví, verejní a neziskoví poskytovatelia starostlivosti a odborové zväzy, s cieľom posúdiť pokrok, vymeniť si inovatívne postupy na zlepšenie dosahovania cieľov stratégie EÚ v oblasti starostlivosti a navrhnúť ďalšie kroky na jej pokračujúce vykonávanie;
52.	naliehavo vyzýva na uplatňovanie rodového rozpočtovania s cieľom zabezpečiť, aby výdavky na služby starostlivosti priamo znižovali nerovnosti, ktorým čelia ženy a dievčatá;
53.	zdôrazňuje, že úlohou opatrovateľov by mala byť predovšetkým starostlivosť, a preto považuje za potrebné znížiť zbytočnú byrokraciu a čo najviac sa vyhnúť tomu, aby im boli prideľované administratívne úlohy, ktoré môžu zvládnuť administratívni asistenti alebo vhodné digitálne nástroje;
54.	zdôrazňuje, že počas prípravy ohlásenej dohody o starostlivosti je potrebné konzultovať so všetkými príslušnými zainteresovanými stranami na úrovni EÚ, na vnútroštátnej a miestnej úrovni vrátane zástupcov neformálnych opatrovateľov a organizácií pacientov, aby sa predišlo izolovaným politikám a aby sa zohľadnila rôznorodosť situácií a potrieb;
55.	vyzýva členské štáty, aby investovali do ekonomiky starostlivosti a vykonávali odporúčania Rady[footnoteRef:65] týkajúce sa revízie barcelonských cieľov v oblasti vzdelávania a starostlivosti v ranom detstve a prístupu k cenovo dostupnej kvalitnej dlhodobej starostlivosti v rámci stratégie EÚ v oblasti starostlivosti a aby do svojich správ o vykonávaní zahrnuli identifikáciu osvedčených postupov, nedostatkov a mapovanie pokroku spolu so stratégiami na podporu väčšej účasti mužov v sektore starostlivosti a aby riešili nedeklarovanú prácu v oblasti starostlivosti, identifikovali hlavné faktory a navrhli prispôsobené riešenia; vyzýva Komisiu, aby zabezpečila, že Európska záruka pre deti bude mať jasné ciele a priority s vyčleneným značným rozpočtom, a nabáda Komisiu a členské štáty, aby zabezpečili cenovo dostupné, kvalitné a prístupné služby starostlivosti pre starostlivosť v ranom detstve a starostlivosť o starších ľudí; [65:  	https://eur-lex.europa.eu/legal-content/EN/TXT/?uri=oj:JOC_2022_484_R_0001, https://eur-lex.europa.eu/legal-content/EN/TXT/?uri=CELEX:32022H1215(01).] 

56.	zdôrazňuje, že stratégia v oblasti starostlivosti by mala byť v súlade so stratégiou EÚ v oblasti práv osôb so zdravotným postihnutím, keďže riešia spoločné výzvy;
57.	zdôrazňuje, že starostlivosť poskytovaná osobám so zdravotným postihnutím musí uprednostňovať autonómiu, keďže tieto osoby by mali mať možnosť rozhodnúť sa, kde a s kým budú žiť, ako aj dôstojnosť a začlenenie prostredníctvom prístupu založeného na ľudských právach a zameraného na človeka, ktorý odráža prebiehajúcu zmenu v poskytovaní starostlivosti; zdôrazňuje, že to možno dosiahnuť zlepšením ich podmienok starostlivosti, napríklad prostredníctvom kvalitnej domácej starostlivosti alebo iných možností bývania, ktoré by spĺňali ich potreby, vrátane možnosti nezávislého a prístupného bývania, a zapojením osôb so zdravotným postihnutím do navrhovania systémov starostlivosti, pričom by sa tiež podporovalo ich vzdelávanie a odborná príprava, a to aj digitálnymi riešeniami, čím by sa vytvorila inkluzívna pracovná sila a zaručil ich prístup k zamestnaniu;
58.	zdôrazňuje, že len polovica zo 42,8 milióna osôb so zdravotným postihnutím v produktívnom veku v EÚ je zamestnaná a že len 21 % žien so zdravotným postihnutím je zamestnaných na plný úväzok[footnoteRef:66]; vyzýva preto Komisiu a členské štáty, aby podporovali a školili opatrovateľov s cieľom podporiť integráciu osôb so zdravotným postihnutím na trh práce; [66:  	Európsky index rodovej rovnosti, Európsky inštitút pre rodovú rovnosť, 2024.] 

59.	zdôrazňuje, že osobitná pozornosť by sa mala venovať neformálnym opatrovateľom, rodinám a rodičom, najmä matkám, ktoré sa dlhodobo starajú o deti so zdravotným postihnutím, a to zabezpečením primeranej podpory, či už finančnej alebo prostredníctvom sociálneho zabezpečenia, a prístupu k respitným a poradenským službám;
60.	v tejto súvislosti zdôrazňuje, že ako povinnosť vyplývajúcu z Dohovoru OSN o právach osôb so zdravotným postihnutím musí EÚ systematicky začleňovať práva osôb so zdravotným postihnutím do všetkých programov vo viacročnom finančnom rámci na obdobie po roku 2027, a to vypracovaním metodiky na sledovanie výdavkov, z ktorých majú prospech osoby so zdravotným postihnutím vrátane žien a dievčat, a overovaním, či všetky programy a projekty financované EÚ zaručujú rovnaké príležitosti a prístup k finančným prostriedkom EÚ pre osoby so zdravotným postihnutím;
61.	vyzýva na úplné vykonávanie a ďalšie dôkladné monitorovanie, presadzovanie a hodnotenie smernice o rovnováhe medzi pracovným a súkromným životom; zdôrazňuje, že treba rozšíriť primerane kompenzovanú materskú, otcovskú a opatrovateľskú dovolenku a dosiahnuť v tomto smere pokrok a uľahčiť zavádzanie rodičovskej dovolenky, ako aj monitorovať čerpanie takejto dovolenky mužmi; vyzýva členské štáty, aby zlepšili postavenie neformálnych opatrovateľov prostredníctvom primeraného odmeňovania a kompenzácie a prístupu k službám respitnej starostlivosti, aby lepšie podporili súčasných neformálnych opatrovateľov, ale aj pomohli dosiahnuť pôvodný cieľ smernice, ktorým je povzbudiť viac mužov, aby sa zapojili do poskytovania starostlivosti; naliehavo vyzýva Komisiu, aby presadzovala stimuly, ktoré by oboch rodičov motivovali k využívaniu rodičovskej dovolenky, pričom ďalej vyzýva na pružné formy organizácie práce, a aby navrhla kvalitné usmernenia na úrovni EÚ a výmenu najlepších postupov v oblasti dlhodobej starostlivosti, a to aj pokiaľ ide o primeraný počet zamestnancov, špecializované programy odbornej prípravy a mechanizmy zabezpečenia kvality; žiada, aby zamestnanci, najmä ženy, ktorí využívajú dovolenku na starostlivosť o svojich rodinných príslušníkov, boli účinne chránení pred prepustením alebo akýmkoľvek diskriminačným zaobchádzaním v súvislosti s ich opatrovateľskými povinnosťami;
62.	naliehavo vyzýva členské štáty, aby zaviedli primerane platenú a neprenosnú rodičovskú dovolenku pre každého rodiča, aby sa zabránilo neprimeranému zaťaženiu žien opatrovateľskými povinnosťami; zdôrazňuje, že zlepšenie využívania dovolenky mužmi je rozhodujúce v záujme zmeny noriem, zabezpečenia rovnakej účasti žien na trhu práce a zmiernenia akéhokoľvek negatívneho medzigeneračného vplyvu na dievčatá;
63.	vyzýva Komisiu, aby predložila smernicu o práve na odpojenie, ktorá by chránila všetkých pracovníkov, najmä rodičov a opatrovateľov;
64.	žiada ochranu neformálnych opatrovateľov, ktorými sú prevažne ženy, vrátane tých, ktoré prerušia zamestnanie, aby sa mohli starať o člena rodiny alebo inú osobu, ktorá potrebuje starostlivosť; naliehavo vyzýva Komisiu a členské štáty, aby presadzovali, uznali a podporovali ich úlohu, uznali ich zásadný prínos k sociálnej súdržnosti a k udržateľnosti systémov starostlivosti v celej Európe; v tejto súvislosti žiada, aby sa zabezpečil ich prístup k systémom sociálnej ochrany s cieľom zmierniť nepriaznivé účinky poskytovania starostlivosti, najmä na kariéru a ekonomickú nezávislosť žien, a aby sa zároveň zabezpečilo, že ženy nebudú vytláčané z formálneho trhu práce;
65.	naliehavo vyzýva Komisiu, aby v budúcej európskej stratégii v oblasti starostlivosti zaviedla komplexný rodovo responzívny rámec na identifikáciu a uznanie rôznych foriem neformálnej starostlivosti v celej Európe; zdôrazňuje, že neformálnym opatrovateľom sa musí poskytnúť podpora, pružné formy organizácie práce, opatrovateľská dovolenka a prístup k primeraným doplnkovým službám starostlivosti, ako aj poradenstvo a vzájomná podpora; zdôrazňuje, že je dôležité zabezpečiť neformálnym opatrovateľom prístup k osobnému času a podporovať ich osobný rozvoj;
66.	vyzýva Komisiu a členské štáty, aby uznali neplatených opatrovateľov tým, že im zabezpečia prístup k sociálnej ochrane, dôchodkovým príspevkom, respitným službám a finančnej podpore; zdôrazňuje, že je potrebné postupne znižovať objem neplatenej opatrovateľskej práce, ktorú vykonávajú ženy a dievčatá, a to prostredníctvom riešení, ktoré prerozdeľujú záťaž, ako sú investície do cenovo dostupnej starostlivosti o deti, starostlivosti o starších ľudí a služieb pre osoby so zdravotným postihnutím a podpora rovnocennej účasti mužov na starostlivosti;
67.	poukazuje na to, že poskytovaním univerzálnych kvalitných služieb starostlivosti o deti by sa obmedzila neplatená opatrovateľská práca;
68.	vyzýva členské štáty, aby si vymenili osvedčené postupy týkajúce sa minimálnej doby oddychu pre neformálnych opatrovateľov, ktoré by zabezpečili ich fyzickú a duševnú pohodu a umožnili im pokračovať v práci; vyzýva na konkrétne podporné opatrenia, ako sú kampane na zvyšovanie informovanosti, dobrovoľné cesty k uznaniu zručností a cielená odborná príprava;
69.	vyzýva Komisiu a členské štáty, aby uznali mladých opatrovateľov, ktorých potreby sa často prehliadajú, a aby vypracovali cielené podporné opatrenia vrátane flexibilných vzdelávacích opatrení, poradenských služieb a respitnej starostlivosti s cieľom zabrániť negatívnym vplyvom na ich zdravie, vzdelávanie a budúce zamestnanie;
70.	nabáda Komisiu a členské štáty, aby zabezpečili spravodlivé uznávanie období neformálnej starostlivosti v dôchodkových systémoch a systémoch sociálneho zabezpečenia a v súvisiacich budúcich iniciatívach EÚ; okrem toho nabáda členské štáty, aby preskúmali spravodlivé a udržateľné riešenia na ochranu tých osôb, prevažne žien, ktoré venujú významnú časť svojho pracovného života starostlivosti o závislé osoby;
71.	vyzýva Komisiu a členské štáty, aby zlepšili pracovné podmienky v sektore formálnej starostlivosti a zamerali sa pritom na zabezpečenie spravodlivého a rovnakého odmeňovania, pričom pozornosť by sa mala venovať fyzickým a psychickým nárokom poskytovania starostlivosti, ako aj prístupu k ďalšej odbornej príprave a bezpečnému pracovnému prostrediu vrátane opatrení na prevenciu vyhorenia a všetkých foriem násilia a obťažovania na pracovisku, a aby zároveň podporovali atraktívnosť povolaní v oblasti starostlivosti tým, že zabezpečia dlhodobé perspektívy, posilnia štruktúry sociálneho dialógu a budú nabádať viac mužov, aby vstúpili do sektora starostlivosti a zostali v ňom; zdôrazňuje, že zlepšenie miezd a pracovných podmienok v sektore starostlivosti zatraktívni pracovné miesta a odradí od nedeklarovanej práce; pripomína, že je potrebné, aby členské štáty riadne transponovali a vykonávali smernicu o transparentnosti odmeňovania s cieľom vytvoriť platové štruktúry, ktoré by odrážali zručnosti, zodpovednosť a spoločenskú hodnotu týchto úloh, ako aj jasné možnosti postupu žien do vedúcich a rozhodovacích pozícií v sektore starostlivosti;
72.	vyzýva Komisiu a členské štáty, aby naďalej investovali do kvalitného odborného vzdelávania a prípravy a posilnili uznávanie zručností získaných poskytovaním formálnej a neformálnej starostlivosti, a to začlenením týchto zručností do politík celoživotného vzdelávania a zvyšovania úrovne zručností, a aby zároveň zvážili proces certifikácie alebo iné mechanizmy cezhraničného uznávania kvalifikácií; nabáda na prijatie digitálnych zdravotníckych nástrojov na podporu digitálnych zručností opatrovateľov, ako je poskytovanie podpory na diaľku vrátane starostlivosti na diaľku alebo videokonzultácií; zdôrazňuje, že zručnosti sa nezískavajú len prostredníctvom formálneho vzdelávania a že politické rámce musia uznať a potvrdiť alternatívne cesty rozvoja zručností; vyzýva členské štáty, aby uľahčili opatrenia na postupnú a flexibilnú (re)integráciu pracovníkov, ktorí prerušili svoju kariéru, aby mohli poskytovať starostlivosť príbuzným, do pracovného trhu, a to aj prostredníctvom zvyšovania úrovne zručností a rekvalifikácie;
73.	zdôrazňuje pracovné príležitosti, ktoré môže podnikanie vytvoriť v sektore starostlivosti, a zdôrazňuje význam podpory žien pri prechode od neformálnych opatrovateliek k podnikateľkám v sektore starostlivosti; naliehavo vyzýva členské štáty, aby poskytli prispôsobené možnosti odbornej prípravy podnikateľov, zjednodušili administratívne postupy pri zakladaní malých a stredných podnikov vo vlastníctve žien a pre samostatne zárobkovo činné ženy v tomto sektore a uľahčili prístup k špecializovaným mikroúverom, čím by uznali hospodársku a sociálnu hodnotu takýchto profesionálnych zmien;
74.	vyzýva Komisiu, aby využila úniu zručností na podporu vzdelávania, odbornej prípravy a celoživotného vzdelávania v odvetviach, v ktorých je nedostatok pracovných síl v celej EÚ, ako je opatrovateľská práca, a aby zabezpečila možnosti zvyšovania úrovne zručností a rekvalifikácie pre všetkých profesionálnych opatrovateľov, pričom by sa mali uznávať diplomy odborného vzdelávania a prípravy;
75.	vyzýva na vytvorenie európskeho štatútu opatrovateľov s cieľom riešiť osobitné potreby formálnych opatrovateľov, ako je uznávanie zručností získaných prostredníctvom opatrovateľskej práce, čím sa opatrovatelia, osobné služby a služby pre domácnosť, používatelia-zamestnávatelia a inštitucionálna starostlivosť začlenia do spoločného rámca a vymedzenia EÚ, čo by zaručilo minimálne normy uznávania a ochrany opatrovateľov vo všetkých členských štátoch a znížilo nerovnosti medzi nimi;
76.	vyzýva Komisiu a členské štáty, aby zosúladili stratégiu EÚ v oblasti zdravia so stratégiou EÚ v oblasti starostlivosti a podporili súčinnosť medzi programom EU4Health a ďalšími možnosťami financovania sektora starostlivosti s cieľom prepojiť systémy zdravotnej a sociálnej starostlivosti, aby sa zabezpečila plynulá podpora, najmä v prípade chronických ochorení najzraniteľnejších osôb;
77.	požaduje vypracovanie európskeho akčného plánu, ktorý by prispel k odstráneniu rodových rozdielov v oblasti starostlivosti a k podpore formálnych aj neformálnych opatrovateľov; v tejto súvislosti vyzýva na podporu osamelých rodičov a rodín v zraniteľných situáciách vrátane tých, ktoré čelia prierezovej diskriminácii a viacnásobným potrebám starostlivosti a/alebo požiadavkám vysokej intenzity, so zameraním na pokrytie sociálnej ochrany, cenovo dostupnú, prístupnú a kvalitnú starostlivosť o deti, lepšiu rovnováhu medzi pracovným a súkromným životom, cenovo dostupné a kvalitné služby dlhodobej starostlivosti, lepšie pracovné podmienky v sektore starostlivosti a presadzovanie rovnosti; žiada preto, aby bol tento plán zameraný na prístup k zamestnaniu a odbornej príprave, a to aj v oblasti digitálnych zručností, pokrytia sociálnej ochrany, infraštruktúry starostlivosti a služieb dlhodobej starostlivosti, starostlivosti o deti, osobných služieb a služieb pre domácnosť, psychosociálnej podpory a lepšej pracovnej flexibility;
78.	konštatuje, že riadny prístup k službám starostlivosti v oblasti reprodukčného zdravia a umelého prerušenia tehotenstva môže rodičom pomôcť vyhnúť sa stresu z neočakávaného tehotenstva a prispieť k plánovaniu rodiny; vyzýva členské štáty, aby poskytovali cenovo dostupný prístup k takýmto službám;
79.	vyzýva členské štáty, aby v plnej miere využívali finančné prostriedky EÚ, ako je Mechanizmus na podporu obnovy a odolnosti, EU4Health, Európsky sociálny fond + a Európsky fond regionálneho rozvoja, na rozvoj prístupných, cenovo dostupných a kvalitných služieb a zariadení starostlivosti vo všetkých vekových skupinách, od raného detstva až po dlhodobú starostlivosť o starších ľudí a osoby so zdravotným postihnutím; zdôrazňuje potrebu začleniť pojem „podpora“ vedľa pojmu „starostlivosť“, aby sa plne zachytila rozmanitosť služieb a perspektíva založená na právach, ktorými sa riadia;
80.	víta oznámenie Komisie týkajúce sa komplexnej európskej dohody o starostlivosti, ktorá sa má uverejniť v roku 2027, čím sa obnoví európska stratégia v oblasti starostlivosti ako ambicióznejší a súdržnejší rámec;
81.	vyzýva Komisiu, aby sa zaoberala formálnymi aj neformálnymi opatrovateľmi podporou cenovo dostupnej a kvalitnej starostlivosti o deti, vzdelávacích mimoškolských programov a služieb dlhodobej starostlivosti; zdôrazňuje, že by mala zohľadniť odporúčania uvedené v tejto správe, okrem iného s cieľom uľahčiť uznávanie zručností a kvalifikácií, podporiť rozvoj zručností, kariérny postup a investície do starostlivosti a zlepšiť pracovné a životné podmienky využívaním finančných prostriedkov EÚ na podporu spravodlivého zamestnania a kvalitnej starostlivosti;
82.	zdôrazňuje, že väčšie investície do verejného zdravotníctva a sociálnej starostlivosti vrátane miezd a odbornej prípravy pracovníkov sú nevyhnutné na zlepšenie náboru a udržania pracovníkov s cieľom zabezpečiť kvalitné pracovné miesta, ktoré zvýšia atraktívnosť práce v sektore starostlivosti; 
°
°     °
83.	poveruje svoju predsedníčku, aby postúpila toto uznesenie Rade a Komisii.

